Bagolwane ba tshwanetse go nna le temogo fa ba dira ditshwetso mo dikgannyeng tseno. Go bona gore a go tlhokega kgato ya boatlhodi, bagolwane ba tshwanetse go sekaseka ka kelotlhoko se se diregileng le selekanyo se tiragalo eo e diregileng ka sone. Ga se kgang fela ya gore mongwe le mongwe yo o sa amogeleng kgakololo ya Dikwalo o tla latofadiwa ka gore o nnile le boitshwaro jo bo repileng; e bile ga se kgang fela ya gore ba tla bala gore motho o dirile boleo makgetlo a le kae pele ba ka tsaya kgato ya boatlhodi. Bagolwane ba tshwanetse go sekaseka boemo bongwe le bongwe ka kelotlhoko le ka thapelo mme ba batlisise gore go diragetseng le gone go diregile gantsi go le kana kang, ba batlisise gore e ne e le boitshwaro jwa mofuta ofe, le gore motho yono o dirile seno ka boikutlo bofe le ka boikaelelo bofe.